作者:李曾伯
標題:賀新郎
內容:將謂霏微雨。恍朝來、虛簷生白，寒侵冒絮。擬和鹽花凌謝韞，巧思翻成金注。誰寄我、雪車冰柱。釀熟羊羔爐擁獸，羨畫樓、金帳調宮羽。人應共，迴風舞。圍場校獵淮雲暮。記當時、銀盃縞帶，網禽罝兔。老去不禁鞍馬力，獨對愁吟似甫。問一棹、剡溪何處。願與鐵衣春解戍，把梁園、舊話供兒語。孤梅外，夢魂度。